Анэхэм яхуэгъэза Iуэхутхьэбзэхэр къэзыгъэсэбэпхэм я бжыгъэм хохъуэ
Нэгъабэ лъандэрэ «СМС маме» федеральнэ хъыбарегъащIэ Iуэхутхьэбзэр къэзыгъэсэбэпу Къэбэрдей-Балъкъэрым щыпсэу анэхэм я бжыгъэр 1726-рэ хъуащ. Абыхэм ящыщу 825-р цIыхубз уэндэгъущ, 901-р бын зиIэ анэхэщ. Iуэху щхьэпэр егъэзащIэ КъБР-м Узыншагъэр хъумэнымкIэ и министерствэм, «Узыншагъэрэ зыужьыныгъэрэ» фондыр и дэIэпыкъуэгъуу.
«СМС маме» хъыбарегъащIэ Iуэхутхьэбзэр пщIэншэщ. Ар анагъэр, сабиигъуэр хъумэным хуэгъэпсащ икIи къагъэсэбэп хъунущ цIыхубз уэндэгъухэмрэ зи ныбжьыр илъэс иримыкъуа сабий зиIэ анэхэмрэ. «СМС маме» Iэмалым хохьэ дохутырхэм я чэнджэщхэр, зэпеуэхэр, акушер, гинеколог, неонатолог, перинатолог пажэхэм драгъэкIуэкI вебинархэр. Дэтхэнэ зы бзылъхугъэми абы къыщигъуэтынущ езыми сабийми я узыншагъэмкIэ зыгъэгузавэ упщIэ псоми я жэуапхэр: сабийр зэрыбгъэшхэнур, зэрыбгъэпскIынур, зэрыпхуэпэнур, илъэс иримыкъу щIыкIэ абы хаIуну мастэхэр зыхуэдэр, мазэ къэс абы зэрызиужьыну щIыкIэр, нэгъуэщIхэри.
«Узыншагъэрэ зыужьыныгъэрэ» фондым иригъэкIуэкIа къэхутэныгъэм къызэригъэлъэгъуамкIэ, мы зэманым «СМС маме» Iуэхутхьэбзэр къэзыгъэсэбэпхэм чэнджэщу мелуани 10-м щIигъу яIэрыхьащ. ЦIыхубз уэндэгъухэр нэхъ зыщIэупщIэр я шхыныгъуэр зэрызэхагъэувэнырщ (77,5%). Абы къыкIэлъокIуэ пособиехэмрэ льготэхэмрэ (69,3%). А лъэхъэнэм къриубыдэу я щытыкIэр зыхуэдэнум щIоупщIэ процент 67,3-рэ. Зи ныбжьыр илъэс иримыкъуа сабий зиIэ анэхэр нэхъыбэу зыгъэпIейтейр къалъхуагъащIэм и щытыкIэм теухуа Iуэхугъуэхэрщ (91,4 %), адэкIэ абы хуэм-хуэмурэ зэрызиужьыну щIыкIэрщ (91,4%), лъхугъэм иужькIэ бзылъхугъэм и узыншагъэр зэрызэтевэжынурщ (80%).
КъБР-м Узыншагъэр хъумэнымкIэ и министерствэм ЦIыхубзхэм чэнджэщ щрат республикэ IуэхущIапIэхэм я лэжьыгъэм къыщагъэсэбэпын папщIэ яIэригъэхьащ «СМС маме» Iэмалым теухуа хъыбархэр зэрыт тхылъымпIэхэр.
Iуэхутхьэбзэр къэзыгъэсэбэпыну хуейхэм «МАМА» псалъэр зэрыт тхыгъэр 5253 номерым ирагъэхьын хуейщ.
КъБР-м Узыншагъэр хъумэнымкIэ и
министерствэм и пресс-IуэхущIапIэ.
